[U]niversis litteras istas inspecturis frater Galterus dictus abbas Vallis lucentis eternam in Domino salutem. Noverint universi quod frater Milo conversus noster magister cellarii nostri de Vallibus unam parvam masuram nostram que est in villa de Vallibus juxta masuram Cailat de licentia nostra dimisit et concessit Roberto Bodeth de Charenteneio et heredi ejus possidendam, ita quod propter hoc idem Robertus aut heres ejus aut qui masuram tenebit reddet singulis annis in festo sancti Remigii fratribus ecclesie nostre sine intermissione sex denarios et unum minellum avene ad cumulum. Hujus rei testimonium litteras nostras scribi fecimus sigilli nostri attestatione signatas. Actum anno Domini M° CC° XIIII°.